Увогуле на тэрыторыі Лунінеччыны ў канцы XVIII ст. змяшчалася 39 населеных пунктаў (2 мястэчкі, 11 сёл і 26 вёсак), не лічачы некалькіх панскіх фальваркаў, у якіх не было пастаяннага насельніцтва. У гэтых паселішчах было 1878 мяшчанскіх і сялянскіх двароў, у якіх жыло каля 6800 душ мужчынскага і каля 5700 — жаночага полу (у звестках аб колькасці душ ёсць пропускі, таму нельга прывесці дакладныя лічбы). Дарэчы, значна меншая колькасць жанчын сведчыць, хутчэй за ўсё, аб тым, што іх улік пры правядзенні рэвізіі быў менш дакладным. Таму пры вызначэнні агульнай колькасці насельніцтва варта не суміраваць мужчынскія і жаночыя душы, а памножыць лік мужчынскіх удвая. Такім чынам, усяго на тэрыторыі Лунінеччыны жыло каля 13 600 чалавек (у сярэднім па 7 чалавек на двор).